บิ๊กตู่ไม่ได้ดีแต่กู้ ชำระหนี้คืนแล้ว1.9ล้านล้านบาท
รมว.คลัง ออกโรงป้องบิ๊กตู่ไม่ได้ดีแต่กู้ 6 ปี ใช้หนี้ไปแล้ว 1.9 ล้านล้านบาท
22 ก.พ. 2564

นายอาคม เติมพิทยาไพสิฐ รมว.คลัง กล่าวชี้แจงกรณีมีการอภิปรายรัฐบาลกู้เงินมากทำให้หนี้ของประเทศสูง ว่า หนี้สาธารณะของประเทศไทย ณ เดือนธ.ค. 2563 อยู่ที่ 82.13 ล้านล้านบาท หรือ 52.13% ของจีดีพี ซึ่งมีแต่พูดเรื่องการกู้เงินเพิ่ม แต่ไม่มีการพูดเรื่องการชำระคืนเงินกู้ว่าเป็นอย่างไร หากดูในช่วงที่ พล.อ.ประยุทธ์ จันทร์โอชา นายกรัฐมนตรี และ รมว.กลาโหม เข้ามาบริหารประเทศปี 2558 จนถึงปัจจุบัน คิดเป็นเวลา 6 ปี มีการชำระหนี้สาธารณะทั้งต้นเงินและดอกเบี้ย 1.9 ล้านล้านบาท
"เวลารัฐบาลกู้เงินมาแล้ว ก็มีการชำระคืนด้วย การชำระเงินกู้คืนทำให้รัฐบาลมีกรอบการกู้เงินเพิ่มได้ ในแต่ละปีภายใต้การบริหารประเทศของพล.อ.ประยุทธ์ มีการใช้คืนเงินกู้ทั้งต้นและดอกเบี้ยเฉลี่ยปีละ 3.2 แสนล้านบาท" นายอาคม กล่าว
นายอาคม กล่าวว่า สัดส่วนหนี้สาธารณะต่อจีดีพีของไทยเพิ่มขึ้น เพราะเศรษฐกิจไทยขยายตัวติดลบ จากผลกระทบโควิด-19 คาดว่าในอนาคตหากการขยายตัวเศรษฐกิจกลับเข้าสู่ภาวะปกติ สัดส่วนหนี้สาธารณะต่อจีดีพีก็จะลดลงต่ำเหมือนเดิม